## Pravilnik o opremi i zaštitnim sustavima namijenjenim za uporabu u prostorima ugroženim eksploziv­nom atmosferom

### NN 123/2005 (21.10.2005.), Pravilnik o opremi i zaštitnim sustavima namijenjenim za uporabu u prostorima ugroženim eksploziv­nom atmosferom

# MINISTARSTVO UNUTARNJIH POSLOVA

**2310**

Na temelju članka 5. stavka 1. i 2. Zakona o
tehničkim zah­tje­vima za proizvode i ocjeni sukladnosti (»Narodne novine«
broj 158/03.) ministar unutarnjih poslova donosi

## PRAVILNIK

### O OPREMI I ZAŠTITNIM SUSTAVIMA NAMIJENJENIM ZA UPORABU U PROSTORIMA UGROŽENIM EKSPLOZIVNOM ATMOSFEROM

OPĆE ODREDBE

Članak 1.

Ovim Pravilnikom propisuju se temeljni zahtjevi,
način ocjenjivanja sukladnosti, postupci i metode ispitivanja, nadzor proizvoda
i proizvodnje te dobavljačeva izjava o sukladnosti za:

1. opremu i zaštitne sustave namijenjene za
uporabu u prostorima ugroženim eksplozivnom atmosferom;

2. sigurnosne uređaje, upravljajuće uređaje i
regulacijske uređa­je namijenjene uporabi izvan
ugroženog prostora, ali neophodne za sigurnost ili za sigurno djelovanje opreme
i zaštitnih sustava s obzirom na opasnost od eksplozije.

Članak 2.

Značenje pojmova u smislu ovog Pravilnika:

– oprema su uređaji, strojevi i pogonska
sredstva, fiksni ili pokretni uređaji upravljačke jedinice i instrumentacija te
detekcijski i preventivni sustavi koji su odvojeno ili pridruženo namijenjeni proiz­vodnji, prijenosu,
uskladištenju, mjerenju, upravljanju i pretvorbi energije ili obradi materijala
i koji mogu prouzročiti eksploziju vlastitim mogućim izvorom paljenja;

– zaštitni sustavi su uređaji (osim komponenti
opreme iz stavka 1. podstavka 1. ovog članka), čija je namjena trenutačno spriječiti
razvoj eksplozije i/ili ograničiti područje djelovanja plamena i tlaka
eksplozije. Oni mogu biti ugrađeni u opremu ili odvojeno stavljeni na tržište
kao samostalan sustav;

– komponente su tako označene jedinice bitne za
sigurno funk­cioniranje
opreme i zaštitnih sustava u koje se ugrađuju i nemaju autonomnu funkciju;

– upravljajući, regulacijski i sigurnosni
uređaji koji su namije­nje­ni uporabi izvan ugroženog
prostora, sadržajno su određeni u Prilogu II koji je sastavni dio ovog
Pravilnika;

– eksplozivne atmosfere su smjese sa zrakom i
zapaljive supstancije u obliku plina, pare, maglice ili prašine pod
atmosferskim uvjetima u kojima nakon inicijalnog paljenja nastaje izgaranje do
nezapaljivog ostatka;

– ugroženi prostor (od eksplozije) je prostor u
kojemu atmosfera može postati eksplozivna zbog lokalnih i pogonskih uvjeta.

Članak 3.

Opremu se dijeli na skupine i na kategorije.

Oprema skupine I namijenjena je za uporabu u
podzemnim di­jelovima rudnika i na takvim dijelovima nadzemnih instalacija tih rudnika
koji mogu biti ugroženi jamskim plinom i/ili zapaljivom prašinom.

Oprema skupine II namijenjena je za uporabu na
ostalim mjestima koja mogu biti ugrožena eksplozivnom atmosferom.

Kategorije opreme koje određuju zahtijevanu
razinu zaštite opisane su u Prilogu I. koji je sastavni dio ovoga Pravilnika.

Ako su oprema i zaštitni sustavi izrađeni za
određenu eksplozivnu atmosferu moraju biti odgovarajuće označeni.

Članak 4.

Oprema, zaštitni sustavi i uređaji se
upotrebljavaju prema skupini i kategoriji opreme, uz upute proizvođača koje su
potrebne za njihov siguran rad.

Članak 5.

Odredbe ovog Pravilnika ne primjenjuju se na:

– medicinske uređaje namijenjene uporabi u
medicinskim usta­novama;

– opremu i zaštitne sustave u kojima opasnost od
eksplozije proizlazi isključivo iz postojećih eksplozivnih materijala ili nestabil­nih kemikalija;

– opremu namijenjenu uporabi u kućanstvu i
nekomercijalnim prostorima, gdje ugroženost od eksplozije može nastati rijetko,
samo kao rezultat gubitka goriva ili plina zbog kvara;

– osobnu zaštitnu opremu obuhvaćenu drugim
propisima;

– brodove i plovne jedinice obuhvaćene posebnim
zakonom;

– transportna sredstva namijenjena prijevozu
putnika i robe, osim vozila namijenjena uporabi u prostorima ugroženim eksplozivnom
atmosferom.

II. TEMELJNI ZAHTJEVI

Članak 6.

Oprema, zaštitni sustavi i uređaji mogu biti
stavljeni na tržište ako ispunjavaju uvjete propisane ovim Pravilnikom i ako ne
ugrožavaju zdravlje i sigurnost osoba odnosno domaćih životinja, imovine i
okoliša.

Oprema, zaštitni sustavi i uređaji iz stavka 1.
ovog članka mogu biti stavljeni u pogon samo ako su na propisan način
instalirani, odr­žavani i
upotrebljavani u skladu s namjenom i ako ne ugrožavaju zdravlje i sigurnost
osoba odnosno domaćih životinja, imovine i okoliša.

Članak 7.

Oprema, zaštitni sustavi i uređaji, koji ne
udovoljavaju zahtjevima ovog Pravilnika, smiju se prikazivati na komercijalnim
sajmovima, izložbama i prikazivanjima samo ako je jasno označeno da ne
udovoljavaju zahtjevima ovog Pravilnika i da nisu namijenjeni prodaji dok ih se
ne uskladi s navedenim zahtjevima.

Za vrijeme prikazivanja iz stavka 1. ovog članka
moraju biti poduzete odgovarajuće zaštitne mjere za osiguranje osoba.

Članak 8.

Oprema, zaštitni sustavi i uređaji, moraju odgovarati
temeljnim zahtjevima zdravlja i sigurnosti propisanim u Prilogu II. koji je
sastavni dio ovog Pravilnika, a koji se odnose na njih i njihovu namjensku
uporabu.

Članak 9.

Oprema, zaštitni sustavi i uređaji udovoljavaju
zahtjevima ovoga Pravilnika, uključujući i odgovarajuće postupke ocjenjivanja
sukladnosti te se mogu stavljati na tržište i u pogon ako:

– imaju izjavu o sukladnosti navedenu u Prilogu
X. koji je sastavni dio ovog Pravilnika

– su označeni znakom sukladnosti prema članku
13. ovog Pravilnika.

Komponente udovoljavaju zahtjevima ovog
Pravilnika uključujući i odgovarajuće postupke ocjenjivanja sukladnosti te se
mogu stavljati na tržište ako imaju potvrdu (certifikat) o sukladnosti prema
članku 11. ovog Pravilnika.

Članak 10.

Pretpostavlja se, da su oprema, uređaji,
zaštitni sustavi i komponente sukladni s odredbama ovog Pravilnika, ako
odgovaraju zahtjevima hrvatskih norma, kojima su prihvaćene usklađene europske
norme.

Popis normi iz stavka 1. ovog članka
Ministarstvo unutarnjih poslova objavljuje u »Narodnim novinama« na prijedlog
Hrvatskog zavoda za norme.

U slučaju da se utvrdi da oprema, zaštitni
sustavi, uređaji i komponente, koji odgovaraju odredbama ovog Pravilnika, koji
su pravilno ugrađeni, održavani te se upotrebljavaju za određenu namjenu, mogu
ugroziti zdravlje i/ili sigurnost korisnika ili drugih osoba, Ministarstvo
unutarnjih poslova poduzet će mjere za povlačenje takvih proizvoda s tržišta
ili zabraniti ili ograničiti njihovo stavljanje na tržište ili u pogon.

Način obavješćivanja o mjerama iz stavka 3. ovog
članka propisuje Vlada Republike Hrvatske sukladno članku 15. Zakona o
tehničkim zahtjevima za proizvode i ocjeni sukladnosti (»Narodne novine« br. 158/03) i članka 8. Zakonom o općoj sigurnosti
proizvoda (»Narodne novine« br. 158/03).

Obavješćivanje drugih država članica obavit će
se u skladu s člankom 6. i 7. Direktive 94/9 EC Europskog parlamenta i vijeća,
od 23. ožujka 1994. godine.

III. POSTUPCI
OCJENJIVANJA SUKLADNOSTI

Članak 11.

Postupci ocjenjivanja sukladnosti opreme su:

1) Za opremu skupine I. i II. kategorije M1 i 1:

– proizvođač u Republici Hrvatskoj, uvoznik i
predstavnik stranih tvrtki sa sjedištem u Republici Hrvatskoj (u daljnjem
tekstu: dobavljač), u svrhu označivanja znakom CE sukladnosti mora provesti
postupak EC ispitivanja tipa naveden u Prilogu III koji je sastavni dio ovog
Pravilnika zajedno s:

• postupkom koji se odnosi na osiguravanje
kakvoće proizvod­nje navedenom u Prilogu IV. koji je sastavni dio ovog
Pravilnika ili

• postupkom koji se odnosi na provjeru
(verifikaciju) proizvoda navedenom u Prilogu V. koji je sastavni dio ovog
Pravilnika.

2) Za opremu skupine I. i II. kategorija M2 i 2:

– za motore s unutrašnjim izgaranjem i
električnu opremu skupine I. i II. kategorije M2 i 2,
dobavljač mora radi označivanja CE znakom sukladnosti provesti postupak EC
ispitivanja tipa naveden u Prilogu III. koji je sastavni dio ovog Pravilnika
zajedno s:

• postupkom koji se odnosi na sukladnost tipu,
navedenom u Prilogu VI. koji je sastavni dio ovog Pravilnika ili

• postupkom koji se odnosi na osiguravanje
kakvoće proizvoda navedenom u Prilogu VII. koji je sastavni dio ovog Pravilnika

Za drugu opremu unutar skupina i kategorija iz
ove točke:

• dobavljač mora radi označivanja CE znakom
sukladnosti provesti postupke koji se odnose na unutrašnju kontrolu proizvod­nje
navedene u Prilogu VIII. koji je sastavni dio ovog Pravilnika i dostaviti
pravnoj osobi ovlaštenoj za potvrđivanje (certifikaciju), dokumentaciju
propisanu u Prilogu VIII. stavak 3. koji je sastavni dio ovog Pravilnika.
Pravna osoba ovlaštena za potvrđivanje (certifikciju)
potvrđuje primitak te dokumentacije i pohranjuje je.

3) Za opremu skupine II, kategorije 3.

Dobavljač, radi označivanja CE znakom sukladnosti,
može provesti postupak koji se odnosi na unutrašnju kontrolu proizvodnje prema
Prilogu VIII. koji je sastavni dio ovog Pravilnika.

4) Za opremu skupine I i
II.

Dobavljač može radi označivanja CE znakom
sukladnosti provesti postupke koji se odnose na CE pojedinačnu provjeru
proizvoda prema Prilogu IX. koji je sastavni dio ovog Pravilnika.

Za ocjenjivanje sukladnosti samostalnih
zaštitnih sustava primjenjuju se postupci iz stavka 1., točaka 1. ili 4. ovog
članka.

Postupci iz stavka 1. ovog članka primjenjuju se
na komponen­te, na način propisan u članku 9. ovog
Pravilnika, osim kod označi­vanja CE znakom
sukladnosti, tako da dobavljač daje izjavu o sukladnosti kao njegovo pismeno
jamstvo usklađenosti komponenata s odredbama ovog Pravilnika, u kojoj izjavi
utvrđuje značajke komponenti i način kako se uključuju u opremu ili zaštitne
sustave da bi pridonijeli udovoljavanju temeljnim zahtjevima za gotovu opremu i
zaštitne sustave.

Dobavljač može u svrhu označivanja CE znakom
sukladnosti provesti i postupak koji se odnosi na unutrašnju kontrolu proizvod­nje
prema Prilogu VIII. koji je sastavni dio ovog Pravilnika, a s obzirom na
sigurnosne aspekte navedene u točki 1. 2. 7. Priloga II. koji je sastavni dio
ovoga Pravilnika.

Ministarstvo unutarnjih poslova može po
opravdanom zahtjevu odobriti da se na tržište i u uporabu, na području
Republike Hrvatske, stave oprema, zaštitni sustavi ili pojedinačni uređaji za
koje nisu provedeni postupci propisani u stavcima 1. do 4. ovoga članka ako je
njihova uporaba u interesu zaštite.

Popravljena, obnovljena i pregrađena oprema i
zaštitni uređaji moraju biti u skladu s odredbama ovog Pravilnika, a pregradnju
odobrava ovlašteno tijelo iz članka 16. ovog Pravilnika.

Ako su oprema, zaštitni sustavi i uređaji
predmet drugih propisa, koji obuhvaćaju druge aspekte, koji također zahtijevaju
označivanje CE znakom, mora biti vidljivo da su oprema, zaštitni sustavi i
uređaji također usklađeni s odrednicama tih drugih propisa.

Ako za vrijeme prijelaznog razdoblja jedan od
ovih propisa dopušta dobavljaču da izabere primjenu odgovarajuće izvedbe, CE
označivanje mora značiti sukladnost samo s direktivom koju je proizvođač
primijenio.

IV. OVLAŠTENA TIJELA ZA
OCJENU SUKLADNOSTI I ZAHTJEVI KOJE MORAJU ZADOVOLJITI

Članak 12.

Ovlašteno tijelo mora udovoljavati zahtjevima
utvrđenim ovim Pravilnikom i zahtjevima koje uredbama utvrđuje Vlada Republike
Hrvatske.

Ocjenjivanje tijela iz stavka 1. ovoga članka
provodi Hrvatska akreditacijska agencija u skladu s kriterijima utvrđenim
uredbama Vlade Republike Hrvatske i kriterijima utvrđenim u Prilogu XI ovoga
Pravilnika.

V. CE OZNAČIVANJE
SUKLADNOSTI

Članak 13.

CE označivanje sukladnosti sastoji se od
početnih slova »CE«. Oblik oznake je propisan u Prilogu X. koji je sastavni dio
ovoga Pravilnika. Na CE znak mora biti označen broj ovlaštenog tijela ako je to
tijelo uključeno u provjeru proizvodnje.

Znak sukladnosti mora biti pričvršćen na opremu
i zaštitne sustave i uređaje iz članka 1. ovoga Pravilnika na način utvrđen u
Prilogu II. koji je sastavni dio ovog Pravilnika.

Druge oznake mogu biti učvršćene na opremu i
zaštitne sustave, pod uvjetom da tim označivanjem nije umanjena uočljivost i
čitljivost znaka sukladnosti.

Članak 14.

Ako nadležna inspekcija ili ovlašteno tijelo
utvrde da je znak sukladnosti neispravno postavljen, dobavljač je obvezan
uskladiti označivanje proizvoda znakom sukladnosti s odredbama ovog Pravilnika.

Članak 15.

Ako nadležna inspekcija ili ustanova za tehnički
nadzor ocijeni da oprema, zaštitni sustavi i uređaji označeni znakom
sukladnosti i upotrijebljeni u skladu sa svojom namjenom mogu ugroziti
sigurnost ljudi i okoliš, obvezni su poduzeti odgovarajuće mjere.

Ako oprema, zaštitni sustavi i uređaji ne
odgovaraju uvjetima za označivanje znakom sukladnosti, nadležna tijela i pravne
osobe iz stavka 1. ovog članka poduzet će odgovarajuće mjere protiv dobavljača
koji je stavio znak sukladnosti.

VI. PRIJELAZNE I ZAVRŠNE
ODREDBE

Članak 16.

Ovlašteno tijelo obvezno je čuvati tajnost
podataka do kojih dođe u primjeni ovoga Pravilnika, u skladu s propisima o
zaštiti tajnosti podataka.

Članak 17.

Do stjecanja prava da se u Republici Hrvatskoj
primjenjuje CE znak, primjenjivat će se C potvrdbeni
(certifikacijski) znak, čiji je izgled i sadržaj propisan Pravilnikom o izgledu
i upotrebi potvrdbenog (certifikacijskog) znaka
(»Narodne novine« broj: 88/98.,165/98. i 8/99.).

Danom početka primjene ovog Pravilnika prestaje
važiti Pravilnik o temeljnim zahtjevima za opremu, zaštitne sustave i
komponente namijenjene eksplozivnoj atmosferi plinova, para, maglica i prašina
(»Narodne novine« br. 69/98, 148/99, 4/00, 1/01 i
112/03).

Članak 18.

Ovaj Pravilnik stupa na snagu osmoga dana od
dana objave u »Narodnim novinama«, a primjenjuje se od 30. lipnja 2006. godine.

Broj: 511-01-52-59648/05

Zagreb, 10. listopada 2005.

Ministar

**Ivica Kirin**, v. r.

PRILOG I.

KRITERIJI
ODREĐIVANJAKLASIFIKACIJE SKUPINA OPREME U KATEGORIJE

**1. Oprema
skupine I**

(a) Kategoriju M1 čini
oprema izrađena i opremljena dodatnim posebnim sredstvima zaštite, sposobna funkcionirati
prema radnim parametrima što ih je utvrdio proizvodač,
osiguravajući vrlo visoku razinu zaštite.

Oprema ove kategorije namijenjena je uporabi u
podzemnim dijelovima rudnika, kao i onim dijelovima vanjskih instalacija tih
rudnika ugroženih metanom ili zapaljivom prašinom.

Za opremu u ovoj kategoriji zahtijeva se da
ostane upotrebljiva i u slučaju izuzetnih kvarova opreme, uz prisutnost
eksplozivne atmosfere i da su joj svojstvena sredstva zaštite kao što su:

– u slučaju kvara jednog sredstva zaštite
najmanje drugo nezavisno sredstvo osigurava potrebnu razinu zaštite

– ili je osigurana tražena razine zaštita i u
slučaju dvaju kvarova koji su nastali nezavisno jedan o drugome.

Oprema u ovoj kategoriji mora udovoljavati dodatnim
zahtjevima navedenim u točki 2.0.2. Priloga II.

(b) Kategoriju M2 čini
oprema izrađena tako da može funkcionirati prema radnim parametrima što ih je
utvrdio proizvodač osiguravajući visoku razinu
zaštite.

U slučaju pojave eksplozivne atmosfere ovoj
opremi mora biti moguće isklopiti napajanje.

Sredstva zaštite koja se odnose na opremu ove
kategorije osiguravaju potrebnu razinu zaštite za vrijeme normalnog rada, a
također i u slučaju otežanih radnih uvjeta, a posebno pri grubom rukovanju i
promjeni uvjeta rada.

Oprema ove kategorije mora udovoljavati dodatnim
zahtjevima navedenima u točki 2.0.2. Priloga II.

**2. Oprema
skupine II**

(a) Kategoriju 1 čini oprema izrađena tako da
može funkcionirati u skladu s radnim parametrima što ih je utvrdio proizvodač osiguravajući vrlo visoku razinu zaštite.

Oprema ove kategorije namijenjena je uporabi u
prostorima u kojima je eksplozivna atmosfera, uzrokovana smjesom zraka i
plinova, para ili maglica, ili smjesom zraka i prašine, trajno prisutna ili je
prisutna duže vrijeme ili se često pojavljuje.

Oprema ove kategorije mora osiguravati traženu
razinu zaštite i za slučaj izuzetnih kvarova i pritom su joj svojstvena
sredstva zaštite kao što su:

– u slučaju kvara jednog sredstva zaštite
najmanje drugo nezavisno sredstvo osigurava potrebnu razinu zaštite,

– ili je osigurana tražena razina zaštite u
slučaju dvaju kvarova nastalih nezavisno jedan o drugome.

Oprema ove kategorije mora udovoljavati dodatnim
zahtjevima navedenim u točki 2.1. Priloga II.

(b) Kategoriju 2 čini oprema izrađena tako da
može funkcio­nirati prema
radnim parametrima što su ih utvrdili proizvođači osiguravajući visoku razinu
zaštite.

Oprema ove kategorije je namjenjena
uporabi u prostorima u kojima je lako moguća pojava eksplozivne atmosfere,
uzrokovane plinovima, parama, maglicama ili smjesama zraka i prašine.

Zaštitna sredstva koja se odnose na ovu opremu,
ove kategorije osiguravaju traženu razinu zaštite i uz pojavu često nastale
smetnje ili kvara opreme koji normalno moraju biti uzeti u obzir.

Oprema ove kategorije mora udovoljavati dodatnim
zahtjevima navedenim u točki 2.2. Priloga II.

(c) Kategoriju 3 čini oprema izrađena tako da
može funkcionirati prema radnim parametrima utvrdenim
od proizvodača osiguravajući normalnu razinu zaštite.

Oprema ove kategorije namijenjena je uporabi u
prostorima u kojima se ne očekuje pojava eksplozivne atmosfere, uzrokovane
plinovima, parama, maglicama ili smjesama zraka i prašine, ili se može pojaviti
rijetko, a kada se pojavi, kratko traje.

Oprema ove kategorije osigurava traženu razinu
zaštite za vrije­me normalnog rada.

Oprema ove kategorije mora udovoljavati dodatnim
zahtjevima navedenim u točki 2.3. Priloga II.

PRILOG II.

TEMELJNI ZAHTJEVI
ZDRAVLJA I SIGURNOSTI ZA KONSTRUKCIJU I IZRADU OPREME I ZAŠTITNIH SUSTAVA NAMIJENJENIH
UPORABI U PROSTORIMA UGROŽENIM EKSPLOZIVNOM ATMOSFEROM

***Preliminarna zapažnja***

A. Tehnološka znanja, koja se mogu brzo
mijenjati, moraju se uzimati u obzir što je moguće brže i odmah upotrijebiti.

B. Za opremu navedenu u članku 1. osnovni
zahtjevi se moraju primijeniti samo toliko koliko je potrebno za sigurno i
pouzdano funkcioniranje i rad te opreme u odnosu na rizik od eksplozije.

1. OPĆI ZAHTJEVI ZA OPREMU I ZAŠTITNE SUSTAVE

***1.0 Opći zahtjevi***

*1.0.1.
Načela cjelokupne sigurnosti od eksplozije*

Oprema i zaštitni sustavi namijenjeni uporabi u
prostorima ugroženim eksplozivnom atmosferom moraju biti konstruirani s
gledišta ugrađene sigurnosti od eksplozije.

U svezi s time proizvođač mora poduzeti mjere:

– spriječiti formiranje eksplozivne atmosfere,
koja može nastati ili može biti ispuštena iz same opreme ili zaštitnih sustava,

– spriječiti paljenje eksplozivne atmosfere,
uzimajući u obzir prirodu (vrstu) svakog električnog i neelektričnog uzročnika
paljenja

– ako predstoji eksplozija koja bi mogla posredno
ili neposredno ugroziti osoblje i eventualno domaće životinje ili dobra,
trenutno je zadržati i/ili ograničiti područje učinka plamena i tlaka
eksplozije na dovoljnu razinu sigurnosti.

*1.0.2.
Oprema i zaštitni sustavi*

Oprema i zaštitni sustavi moraju biti
konstruirani i proizvedeni tako da se uzmu u obzir mogući kvarovi u radu kako
bi se što je moguće više onemogućila opasnost.

Mora biti uzeta u obzir i razumno predvidiva
pogrešna upotreba.

*1.0.3.
Posebni uvjeti provjere i održavanja*

Uređaji i zaštitni sustavi podvrgnuti posebnim
uvjetima ispitivanja i održavanja moraju biti konstruirani i izrađeni za te
uvjete.

*1.0.4.
Uvjeti neposrednog okoliša*

Oprema i zaštitni sustavi moraju biti tako
konstruirani i izrađeni da odgovaraju stvarnim predvidivim uvjetima okoliša.

*1.0.5
Označivanje*

Sva oprema i zaštitni sustavi moraju biti
označeni čitljivo i pouzdano s najmanje sljedećim pokazateljima:

– nazivom i adresom proizvođača

– oznakom »CE« (vidjeti prilog X., točka A) (C)

– oznakom serije i tipa

– proizvodnim brojem ako se označava

– godina proizvodnje

– posebnim znakom protueksplozijske zaštite »S«
popraćenom oznakom skupine i kategorije, odnosno  nakon stjecanja prava da
se u Republici Hrvatskoj primjenjuje taj znak.

– uređaji II. skupine označuju se slovom ‘G’
(koje se odnosi na eksplozivnu atmosferu uzrokovanu plinovima, parama ili
maglicama) i/ili slovom »D« (koje se odnosi na eksplozivnu atmosferu koja može
nastati zbog prašine).

Osim navedenog, ako je potrebno, moraju biti
označeni sa svim informacijama bitnim za njihovu sigurnu uporabu.

*1.0.6.
Upute*

Oprema i zaštitni sustavi moraju biti
snabdjeveni uputama uključujući najmanje sljedeće pojedinosti:

– obrazloženje svih znakova s kojima su označena
oprema i zaštitni sustavi, osim za proizvodni broj (vidjeti 1.0.5), zajedno s
bilo kojim odgovarajućim dodatnim uputama koje pomažu održavanje (npr. adresa uvoznika, servisera, popravljača itd.)

– upute za sigurno:

– puštanje u pogon,

– upotrebu,

– sastavljanje i rastavljanje,

– održavanje (servisiranje i hitan popravak)
instaliranje,

– podešavanje,

– ako je potrebno, upozorenje na opasan prostor
ispred opreme za otpust tlaka,

– ako je potrebno, upute za uvježbavanje,

– upozorenja koja omogućuju donošenje odluke u
slučaju bilo koje sumnje može li neka jedinica opreme navedene kategorije ili
zaštitnog sustava biti u sigurnoj upotrebi u namijenjenom prostoru za očekivane
radne uvjete,

– električne parametre i parametre tlaka,
maksimalne temperature površine i druge granične vrijednosti,

– eventualne posebne uvjete upotrebe,
uključujući pojedinosti s obzirom na pogrešnu upotrebu za koju je iskustvo
pokazalo da se može dogoditi,

– ako je potrebno, bitne osobitosti alata koji
može biti priložen opremi ili zaštitnom sustavu.

(b) Upute mora napisati dobavljač sa sjedištem u
Republici Hrvatskoj na hrvatskom jeziku.

Pri puštanja u pogon opremi i zaštitnim
sustavima mora biti priložen prijevod uputa na hrvatski jezik ili jezik zemlje
u kojoj će oprema ili zaštitni sustav biti upotrijebljeni, kao i upute na
izvornom jeziku.

Ovaj prijevod mora biti izrađen od dobavljača sa
sjedištem u Republici Hrvatskoj ili od osobe koja uvozi opremu ili zaštitni
sustav u Republiku Hrvatsku.

Od navedenoga se može odstupiti pa upute za
održavanje mogu biti napisane samo na hrvatskom jeziku ako je on razumljiv
specijaliziranom osoblju dobavljača sa sjedištem u Republici Hrvatskoj.

(c) Upute moraju sadržavati crteže i sheme
potrebne za stavljanje u pogon, održavanje, preglede, provjeru ispravnog rada,
gdje je potrebno, popravak opreme ili zaštitnog sustava, zajedno sa svim
korisnim uputama posebno s obzirom na sigurnost.

(d) Dokumentacija opreme ili zaštitnih sustava
ne smije biti s obzirom na sigurnost u suprotnosti s uputama za upotrebu.

**1.1. Izbor
materijala**

1.1.1. Uzimajući u obzir predvidiva radna
opterećenja materijali upotrijebljeni za izradu opreme i zaštitnih sustava ne
smiju izazvati eksploziju.

1.1.2. Unutar ograničenih radnih uvjeta što ih
je utvrdio proizvođač ne smije biti moguća reakcija između upotrijebljenog
materijala i sastojaka eventualne eksplozivne atmosfere koja bi mogla
obezvrijediti zaštitu od eksplozije.

1.1.3. Materijal mora biti tako odabran da
promjena svojstava koja se mogu predvidjeti i njihov utjecaj u kombinaciji s
drugim materijalima neće prouzročiti smanjenje zahtijevane zaštite; posebno
treba uzeti u obzir koroziju i otpornost presvlake, električnu vodljivost,
otpornost na udar, starenje i učinak temperaturnih promjena.

**1.2.
Konstrukcija i izrada**

1.2.1. Oprema i zaštitni sustavi moraju biti
konstruirani i izrađeni u skladu s tehnološkim saznanjima protueksplozijske
zaštite tako da mogu sigurno raditi za vrijeme njihova predviđenog vremena
uporabe.

1.2.2. Komponente upotrijebljene u opremi ili
zaštitnim sustavima, ili koje će se upotrijebiti za zamjenu, moraju biti tako
konstruirane i izrađene da instalirane u skladu s uputama proizvođača sigurno
funkcioniraju prema svojoj namjeni s obzirom na protueksplozijsku zaštitu.

*1.2.3.
Zatvorene strukture i sprječavanje nepropusnosti*

Za opremu koja može ispuštati zapaljive plinove
ili prašine moraju se gdje je god to moguće, primijeniti samo zatvorene
strukture.

Ako ta oprema sadrži otvore ili propusne
spojeve, oni moraju, koliko je to moguće, biti konstruirani tako da ispušteni
plinovi ili prašina izvan nje ne može formirati eksplozivnu atmosferu.

Mjesta kroz koja se materijal unosi ili iznosi,
moraju biti, izvedena i opremljena tako da za vrijeme punjenja ili pražnjenja
ograničavaju ispuštanje zapaljivih materijala.

*1.2.4.
Taloženje prašine*

Oprema i zaštitni sustavi namijenjeni uporabi u
prostorima izloženim prašini moraju biti konstruirani tako da nataložena
prašina na njihovoj površini ne može biti zapaljena.

Općenito, taloženje prašine po mogućnosti mora
biti ograničeno. Oprema i zaštitni sustavi se moraju lako čistiti.

Površinska temperatura dijelova opreme mora biti
održavana ispod temperature tinjanja nataložene prašine.

Debljina sloja nataložene prašine mora biti
uzeta u obzir i ako je potrebno moraju se koristiti sredstva za ograničenje temperature
u smislu sprječavanja povećane akumulacije topline.

*1.2.5.
Dodatna sredstva zaštite*

Oprema i zaštitni sustavi koji mogu biti
izloženi određenim vrstama opterećenja izvana moraju biti opremljeni dodatnim
sredstvima zaštite.

Oprema i zaštitni sustavi moraju izdržati
odgovarajuća opterećenja kojima su izloženi bez utjecaja na protueksplozijsku
zaštitu.

*1.2.6.
Otvaranje bez opasnosti*

Ako su oprema i zaštitni sustavi u kućištu ili u
zaključanom kontejneru koji čine dio protueksplozijske zaštite, otvaranje
takvih kućišta ili kontejnera mora biti omogućeno samo pomoću posebnog alata
ili sredstvima odgovarajućih zaštitnih mjera.

*1.2.7.
Zaštite od drugih opasnosti*

Oprema i zaštitni sustavi moraju biti tako
konstruirani i proizvedeni da se:

(a) izbjegnu fizičke ozljede ili druga oštećenja
koja mogu biti izazvana posrednim ili neposrednim dodirom,

(b) osigura da ne dođe do površinske temperature
dostupnih dijelova ili zračenja iste, koje bi moglo prouzročiti opasnost,

(c) odstrani neelektrične opasnosti,

(d) osigura da predvidivi uvjeti preopterećenja
ne navode na opasne situacije.

Ako su opasnosti navedene u ovom odjeljku za
opremu i zaštit­ne sustave u cijelosti ili djelomično
obuhvaćene drugim posebnim propisima Republike Hrvatske, u slučaju nastanka
opasnosti za opremu i zaštitne sustave primjenjuju se ti posebni propisi.

*1.2.8.
Preopterećenje opreme*

Opasna preopterećenja opreme moraju biti
spriječena projek­tom, odnosno konstrukcijom, pomoću
ugrađenih uređaja za mjere­nje, regulaciju i upravljanje, kao što su preko
strujne isklopne naprave, temperaturni ograničavaći, sklopka diferencijalnog tlaka (preostat)
mjerila protoka, vremenski zavisni releji, kontrolnici
brzine i/ili slični tipovi kontrolnih uređaja za nadzor.

*1.2.9.
Sustav kućišta u zaštiti oklapanje*

Ako je dio koji može zapaliti eksplozivnu
atmosferu smješten u kućište, kućište mora izdržati tlak koji se razvije
unutrašnjom eksplozijom eksplozivne smjese i spriječiti probojno paljenje
eksplozivne atmosfere oko kućišta.

**1.3.
Potencijalni uzročnici paljenja**

*1.3.1
Opasnost koja proizlazi od različitih uzročnika paljenja*

Moraju se spriječiti potencijalni uzročnici
paljenja kao što su iskre, električni luk, visoka temperatura površine,
akustička energija, optičko zračenje, elektromagnetski valovi i drugi izvori
paljenja.

*1.3.2.
Opasnost koja proizlazi od statičkog elektriciteta*

Elektrostatski naboji sposobni, za opasno
izbijanje moraju se spriječiti poduzimanjem propisanih mjera.

*1.3.3.
Opasnost koja proizlazi od struje gubitaka i lutajućih struja*

Moraju biti spriječene struje neizjednačenih
potencijala i gubitaka kroz vodljive dijelove opreme koji mogu prouzročiti na
primjer pojavu opasne korozije, prezagrijavanje
površine ili iskre koje mogu biti uzročnik paljenja.

*1.3.4. Opasnost
koja proizlazi od pregrijavanja*

Već konstrukcijom mora biti, koliko je to moguće
spriječeno pregrijavanje prouzročeno trenjem ili udarima na primjer između
materijala i dijelova u međusobnom dodiru dok se okreću ili zbog upada stranog
tijela,

*1.3.5. Opasnost
koja proizlazi od izjednačenja tlaka*

Oprema i zaštitni sustavi moraju biti tako
konstruirani ili opremljeni ugrađenim uređajima za mjerenje, regulaciju i
upravljanje da izjednačavanjem tlaka ispuhom ne izazivaju udarne valove ili
kompresije koje mogu prouzročiti paljenje.

**1.4.
Opasnost koja proizlazi od vanjskih utjecaja**

1.4.1. Oprema i zaštitni sustavi moraju biti
tako konstruirani i izvedeni da su sposobni obavljati namijenjenu funkciju u potpunoj
sigurnosti, uz promjenu uvjeta okoliša, kao i pod utjecajem stranih napona,
vlage, vibracija, zagađenja i drugih vanjskih utjecaja, uzimajući u obzir
granice radnih uvjeta što ih utvrdi proizvođač.

1.4.2. Upotrijebljeni dijelovi uređaja moraju
odgovarati namijenjenim mehaničkim i termičkim naprezanjima i biti otporni na
postojeće i predvidive agresivne supstancije.

**1.5.
Zahtjevi za sigurnosne uređaje**

1.5.1. Sigurnosni uređaji moraju funkcionirati
neovisno o mjernim ili upravljačkim uređajima potrebnima za normalan rad.

Kvar sigurnosnih uređaja mora biti, koliko je to
moguće, dovoljno brzo otkriven pomoću odgovarajućih tehničkih sredstava da bi
se s velikom vjerojatnošću spriječila pojava opasnog stanja.

Za električke strujne krugove općenito se primjenjuje
princip uočljivog kvara (samootkrivajući kvar).

Upravljačke naredbe sigurnosti moraju općenito
neposredno djelovati na odgovarajući upravljački sklopni uređaj bez posredne međuobrade aktivirajući naredbe.

1.5.2. U slučaju kvara sigurnosnog uređaja,
uređaji i/ili sigurnosni sustavi moraju, gdje je to moguće, biti u stanju koje
podržava sigurnost.

1.5.3. Nužni isklop
sigurnosnih uređaja mora biti, koliko je moguće, opremljen samozaporom
s rešetom. Ponovni start za normalni rad mora biti moguć samo nakon namjernog
oslobađanja samozapora resetiranjem.

*1.5.4.
Upravljačke i pokazne jedinice*

Ako su upotrijebljene jedinice za upravljanje i
pokazivanje odnosno promatranje, one moraju biti konstruirane u skladu s
ergometrijskim osnovama da bi se postigla najveća moguća razina radne
sigurnosti s obzirom na rizik od eksplozije.

*1.5.5.
Zahtjevi za mjerne uređaje namijenjene zaštiti od eksplozije*

Uređaji s mjernom funkcijom u opremi
upotrijebljenoj u eksplozivnoj atmosferi moraju biti konstruirani i izvedeni
tako da mogu zadovoljiti predvidive radne zahtjeve i posebne uvjete uporabe.

1.5.6. Ako je potrebno, mora biti moguće
provjeriti točnost očitanja i upotrebljivost uređaja s mjernom funkcijom.

1.5.7. Konstrukcija uređaja s mjernom funkcijom
mora sadržavati faktor sigurnosti koji osigurava da razina aktiviranja alarma
leži dovoljno daleko od granica eksplozivnosti i/ili granica paljenja atmosfere
kojoj je namijenjen, posebno uzimajući u obzir radne uvjete instalacije i
moguća odstupanja mjernog sustava.

*1.5.8.
Rizik koji proizlazi iz podrške (software)*

U projektiranju upravljanja opremom, zaštitnim
sustavima i sigurnosnim uređajima programskom podrškom mora se voditi briga
posebno o riziku zbog pogreške u programu.

**1.6.
Uklapanje sigurnosnih zahtjeva u sustave**

1.6.1. Ručni zahvat mora biti moguć za potpuni isklop opreme i zaštitnih sustava automatski upravljanog
procesa kada odstupaju od predviđenih radnih uvjeta, ako time nije ugrožena
sigurnost.

1.6.2. Nakon isklopa
sklopke za nužni potpuni isklop akumulirana energija
u isklopljenom dijelu mora biti što je moguće brže i sigurnije odvedena ili
odvojena tako da je daljnja opasnost isključena.

To se ne odnosi na akumuliranu elektrokemijsku
energiju.

*1.6.3.
Opasnost koja proizlazi od prekida napajanja*

Oprema i zaštitni sustavi koji mogu biti
izloženi dodatnom riziku u slučaju izostanka napajanja moraju biti održavani u
uvjetima sigurnog pogona neovisno o ostaloj instalaciji.

*1.6.4.
Opasnost koja proizlazi od priključaka*

Oprema i zaštitni sustavi moraju biti opremljeni
odgovarajućim uvodima za kabele i cijevi.

Kada su oprema i zaštitni sustavi namijenjeni
uporabi u kombinaciji s drugom opremom i zaštitnim sustavima, njihovo međusobno
povezivanje i usklađenost mora biti sigurna.

*1.6.5.
Ugradnja uređaja za upozorenje kao dio opreme*

Kada su oprema i zaštitni sustavi opremljeni
detektorima ili alarmnim uređajima za nadziranje pojave eksplozivne atmosfere,
moraju biti dane potrebne upute koje će omogućiti da se oni postave na
odgovarajuća mjesta.

2. DODATNI ZAHTJEVI ZA OPREMU

**2.0.
Zahtjevi primjenljivi na opremu kategorije M skupine opreme I**

*2.0.1.
Zahtjevi primjenljivi na opremu kategorije M1 skupine
opreme I*

2.0.1.1. Oprema mora biti konstruirana i
izvedena da uzročnik paljenja ne postane aktivan i uz izuzetno rijetku pojavu kvara.

Oprema mora biti opremljena sredstvima zaštite
na način:

– da uz pojavu kvara jednog sredstva zaštite
najmanje jedno drugo nezavisno sredstvo osigurava traženu razinu zaštite,

– ili da je tražena razina zaštite osigurana uz
pojavu dvaju kvarova nastalih neovisno jedan o drugome.

Ako je potrebno, ova oprema mora biti opremljena
s dodatnim posebnim mjerama zaštite.

Ona mora ostati u funkciji uz prisutnu
eksplozivnu atmosferu.

2.0.1.2. Ako je potrebno, oprema mora biti tako izrađena
da je onemogućen ulaz prašine.

2.0.1.3. Temperatura površina dijelova opreme
mora biti održavana nedvojbeno ispod temperature paljenja predvidive smjese
prašine i zraka zbog sprječavanja paljenja raspršene prašine u zraku.

2.0.1.4. Oprema mora biti konstruirana tako da
je otvaranje dijelova opreme, koji mogu biti uzročnik paljenja, moguće samo u beznaponskom stanju ili ako je izvedena u zaštiti samosigurnosti.

Gdje to nije moguće proizvođač je dužan
postaviti upozorenje za otvaranje dijelova opreme.

Ako je potrebno, oprema mora imati dodatnu
blokadu otvaranja pod naponom.

*2.0.2.
Zahtjevi primjenljivi na uređaje kategorije M2
skupine opreme I*

2.0.2.1. Oprema mora biti opremljena sredstvima
zaštite osiguravajući da se uzročnik paljenja ne aktivira za vrijeme normalnog
rada u teškim radnim uvjetima, posebno onih koji proizlaze iz grubog rukovanja
i promjene uvjeta okoliša.

Pri pojavi eksplozivne atmosfere ovoj opremi
mora biti moguće isklopiti napajanje električnom energijom.

2.0.2.2. Oprema mora biti konstruirana tako da
je otvaranje dijela opreme, koji može biti uzročnik paljenja, moguće samo u bez
naponskom stanju ili da su opremljeni odgovarajućom blokadom otvaranja pod
naponom. Gdje to nije moguće osigurati da se otvara samo u bez naponskom stanju,
proizvođač je dužan postaviti upozorenje za otvaranje dijelova pod naponom.

2.0.2.3. Za opasnost od eksplozije koja
proizlazi od prašine moraju se primijeniti zahtjevi predviđeni za kategoriju
M1.

**2.1.
Zahtjevi za opremu kategorije 1 i skupine opreme II**

*2.1.1.
Eksplozivna atmosfera plinova, para ili maglica*

2.1.1.1. Oprema mora biti konstruirana i
izrađena da se uzroč­nik
paljenja ne aktivira i uz izuzetno rijetku pojavu kvara.

Oprema mora biti opremljena sredstvima zaštite
na način:

– da uz pojavu kvara jednog sredstva zaštite
najmanje jedno drugo nezavisno sredstvo osigurava traženu razinu zaštite,

– ili da je tražena razina zaštite osigurana uz
pojavu dvaju kvarova nastalih neovisno jedan o drugome.

2.1.1.2. Za opremu čija se površina zagrijava
moraju biti poduzete mjere da dopuštena maksimalna temperatura ne bude
premašena i uz najnepovoljnije okolnosti.

Zagrijavanje uzrokovano akumulacijom topline i
kemijskom reakcijom mora se uzeti u obzir.

2.1.1.3. Oprema mora biti konstruirana tako da
je otvaranje dijelova opreme, koji mogu biti uzročnik paljenja moguće samo u beznaponskom stanju ili da su izvedeni u zaštiti samosigurnosti.

Kada to nije moguće, proizvođač je dužan
postaviti upozorenje za otvaranje dijelova pod naponom.

Ako je potrebno, ova oprema mora imati dodatnu
blokadu otvaranja pod naponom.

*2.1.2.
Eksplozivna atmosfera uzvitlane prašine*

2.1.2.1. Oprema mora biti opremljena sredstvima
zaštite na način:

– da uz pojavu kvara jednog sredstva zaštite najmanje
jedno drugo nezavisno sredstvo osigurava traženu razinu zaštite,

– ili da je tražena razina zaštite osigurana uz
pojavu dvaju kvarova nastalih neovisno jedan o drugome.

2.1.2.2. Oprema mora biti konstruirana tako da,
ako je potrebno prašina može ući ili izaći samo na posebno određenim mjestima.

Kabelski uvodi i priključni dijelovi moraju
udovoljavati tom zahtjevu.

2.1.2.3. Temperatura površine dijelova opreme
mora biti održavana dovoljno ispod temperature paljenja smjesa, predvidive
prašine u zraku i radi sprječavanja paljenja raspršene prašine.

2.1.2.4. Za sigurno otvaranje dijelova opreme
primjenjuju se odrednice 2.1.1.3.

**2.2.
Zahtjevi za kategoriju 2 skupine opreme II**

*2.2.1.
Eksplozivna atmosfera plinova, para i maglica*

2.2.1.1. Oprema mora biti tako konstruirana i
proizvedena da onemogući uzročnike paljenja nastale zbog pojave čestih smetnji
ili kvarova opreme, koji uobičajeno moraju biti uzeti u obzir.

2.2.1.2. Dijelovi opreme moraju biti tako
konstruirani i proizvedeni da se njihove označene temperature površine ne smiju
prijeći ni u slučaju opasnosti koje proizlaze od nenormalnih stanja što ih
pretpostavlja proizvođač.

2.2.1.3. Oprema mora biti konstruirana tako da
je otvaranje dijela opreme, koji bi mogao biti uzročnik paljenja moguće samo u beznaponskom stanju ili da je opremljena odgovarajućom
blokadom otvaranja pod naponom. Ako nije moguće osigurati da se otvara samo u
bez naponskom stanju, proizvođač je dužan postaviti upozorenje za otvaranje
dijelova pod naponom.

*2.2.2.
Eksplozivna atmosfera prašina*

2.2.2.1. Oprema mora biti tako konstruirana i
proizvedena da je spriječeno paljenje smjese prašine u zraku i u slučaju čestih
pojava smetnji ili kvarova opreme, koji uobičajeno moraju biti uzeti u obzir.

2.2.2.2. U odnosu na temperature površina
primjenjuje se odrednica 2.1.2.3.

2.2.2.3. Za zaštitu protiv prašine primjenjuje
se odrednica 2.1.2.2.

2.2.2.4. U odnosu na sigurno otvaranje dijelova
opreme primjenjuje se odrednica 2.2.1.3.

**2.3.
Zahtjevi primjenljivi na opremu kategorije 3 skupine opreme II**

*2.3.1.
Eksplozivna atmosfera plinova, para i maglica*

2.3.1.1. Oprema mora biti tako konstruirana i
proizvedena da su onemogućeni uzročnici paljenja koji se mogu dogoditi za
vrijeme normalnog rada.

2.3.1.2. Temperature površine ne smiju prijeći
navedene maksimalne temperature površine u određenim radnim uvjetima. Veće
temperature u izvanrednim okolnostima mogu biti dopuštene samo ako proizvođač
primijeni posebne dodatne zaštitne mjere.

*2.3.2.
Eksplozivna atmosfera uzvitlane prašine*

2.3.2.1. Oprema mora biti tako konstruirana i
proizvedena da uzvitlana prašina u zraku ne može biti zapaljena predvidivim
uzročnicima paljenja koji postoje za vrijeme normalnog pogona.

2.3.2.2. U odnosu na temperature površina
primjenjuju se odrednice 2.1.2.3.

2.3.2.3. Oprema, uključujući kabelske uvode i
priključne elemente, moraju biti proizvedeni tako da prašina ne može formirati
eksplozivnu smjesu sa zrakom, niti se nakupiti u opasnim količinama unutar
kućišta, uzimajući u obzir veličinu čestica prašine.

3. DODATNI ZAHTJEVI ZA ZAŠTITNE SUSTAVE

**3.0. Opći
zahtjevi**

3.0.1. Zaštitni sustavi moraju biti tako
dimenzionirani da umanje učinke eksplozije na dovoljnu razinu sigurnosti.

3.0.2. Zaštitni sustavi moraju biti tako projektirani
i instalirani da se spriječi prenošenje eksplozije paljenjem zbog toplinskog
zračenja plamena, kao i prelaženje tijeka eksplozije u detonaciju.

3.0.3. U slučaju nestanka napajanja zbog kvara
zaštitni sustavi moraju zadržati svoju sposobnost funkcioniranja dovoljno dugo
da izbjegnu opasne situacije.

3.0.4. Zaštitni sustavi ne smiju zakazati zbog
vanjskih djelovanja.

**3.1.
Projektiranje i planiranje**

*3.1.1.
Svojstvo materijala*

Maksimalni tlak i temperatura, koji se uzimaju
za projektiranje svojstava materijala, su očekivani tlak za vrijeme eksplozije
u ekstremnim radnim uvjetima kao i tome pretpostavljeni učinci zagrijavanja
plamenom.

3.1.2. Zaštitni sustavi, izrađeni da izdrže
eksploziju i otporni na eksploziju moraju biti sposobni da izdrže udarni val
eksplozije bez povrede integriteta sustava.

3.1.3. Pribor priključen na zaštitni sustav mora
biti sposoban izdržati očekivani maksimalni tlak eksplozije bez gubitka
sposobnosti funkcije.

3.1.4. U projektiranju i planiranju zaštitnih
sustava moraju biti uzete u obzir posljedice, koje može prouzročiti tlak u
perifernim uređajima i priključenim cijevima, odnosno priključcima.

*3.1.5.
Sustav otpusta tlaka*

Ako su vjerojatna naprezanja zaštitnih sustava
koja će prijeći čvrstoću njihove strukture, moraju biti poduzete mjere u
konstrukciji za odgovarajuće otpuštanje tlaka uređajima koji neće ugroziti
osobe u njihovoj blizini.

*3.1.6.
Sustav za gušenje eksplozije*

Sustavi gušenja eksplozije moraju biti tako
projektirani i planirani da reagiraju na početak pojave eksplozije u što je
moguće ranijem stupnju njezina razvoja i da se suprotstave eksploziji s
najvećim učinkom s obzirom na maksimalni prirast tlaka eksplozije (brizancu) i maksimalni tlak eksplozije.

*3.1.7.
Sustav odvajanja eksplozijom*

Sustavi za odvajanje namijenjeni za odvajanje
određene opreme pomoću odgovarajućih sredstava moraju biti tako planirani i
projektirani da u što kraćem mogućem vremenu pouzdano spriječe probojno
paljenje i da za radne uvjete zadrže svoju mehaničku čvrstoću.

3.1.8. Zaštitni sustavi moraju imati mogućnost
uključenja u alarmni strujni krug s odgovarajućim pragom alarma, tako da, ako
je potrebno, zaustave proizvodni proces i potpuno prekinu rad dijelova opreme
koji ne mogu dalje sigurno funkcionirati.

PRILOG III.

Modul: EC ISPITIVANJE
TIPA

1. Ovaj modul uređuje onaj dio postupka pomoću
kojeg ovlašteno tijelo utvrđuje i potvrđuje da reprezentativni uzorak
predviđene proizvodnje zadovoljava odgovarajuće odredbe ovog Pravilnika.

2. Zahtjev za certifikat o EC ispitivanju tipa
mora biti podnesen od dobavljača sa sjedištem u Republici Hrvatskoj, ovlaštenom
tijelu prema svom izboru, uz:

– naziv i adresu dobavljača

– pisanu izjavu da isti zahtjev nije postavljen
ni jednom drugom ovlaštenom tijelu

– tehničku dokumentaciju opisanu pod 3.

Zahtjevatelj mora ovlaštenom tijelu staviti na
raspolaganje uzorak proizvodnje tipa opreme koji će se u daljnjem tekstu zvati
»tip«. Ovlašteno tijelo može zahtijevati druge uzorke potrebne za provođenje
ispitnog programa.

3. Tehnička dokumentacija mora poslužiti za
ocjenu sukladnosti proizvoda koji se ocjenjuje sa zahtjevima ovog Pravilnika.
Ona mora u svrhu ocjene, dovoljno opširno obuhvatiti konstrukciju, proizvod­nju
i funkciju proizvoda, što uključuje:

– opći opis »tipa« proizvoda;

– konstrukcijske crteže za proizvodnju i
sadržajni crtež komponenata i sklopova, sheme strujnih krugova itd.;

– opis i potrebna objašnjenja za razumijevanje
crteža i sadržajnog nacrta kao i rada proizvoda;

– listu normi navedenih u članku 10.
primijenjenih u cijelosti ili djelomično, i opis usvojenih rješenja sukladno
osnovnim odred­bama ovog Pravilnika kada norme
navedene u članku 10 nisu primijenjene;

– rezultate konstrukcijskih proračuna,
obavljenih ispitivanja, itd.

– izvješće o ispitivanju.

4. Ovlašteno tijelo mora:

4.1. Ispitati tehničku dokumentaciju, provjeriti
da je »tip« proizveden u sukladnosti s tehničkom dokumentacijom i
identificirati elemente koji su konstruirani u skladu s odgovarajućim
odrednicama normi navedenih u članku 10., kao i one koji su konstruirani bez
primjene odgovarajućih odrednica tih normi;

4.2. Provesti ili utvrditi da je obavljeno,
odgovarajuće ispitivanje i potrebni pokusi zbog provjere slijede li rješenja
usvojena od proizvođača (dobavljača) osnovne odrednice Pravilnika kada norme
navedene u članku 10. nisu primijenjene

4.3. Provesti, ili utvrditi da je obavljeno,
odgovarajuće ispitivanje i potrebni pokusi zbog provjere jesu li ova rješenja
stvarno primijenjena prema odgovarajućim normama odabranim od proizvođača
(dobavljača)

4.4. Dogovoriti sa zahtjevateljem
lokaciju na kojoj moraju biti provedena ispitivanja i potrebni pokusi.

5. Ako »tip« odgovara zahtjevima iz ovog
Pravilnika, ovlašteno tijelo mora zahtjevatelju izdati certifikat o EC
ispitivanju tipa. Certifikat mora sadržavati naziv i adresu proizvođača,
zaključke ispitivanja i potrebne podatke za identifikaciju odobrenog »tipa«.

Popis odgovarajućih dijelova tehničke
dokumentacije mora biti priložen certifikatu, a kopija zadržana pri ovlaštenom
tijelu.

Ako dobavljaču sa sjedištem u Republici
Hrvatskoj certifikat nije izdan, ovlašteno tijelo mora donijeti rješenje i
navesti razloge neizdavanja certifikata.

Protiv rješenja iz prethodnog stavka može se
podnijeti žalba Ministru unutarnjih poslova.

6. Zahtjevatelj je obvezatan obavijestiti ovlašteno
tijelo, koje posjeduje dokumentaciju o certifikatu o EC ispitivanju tipa, o
svim promjenama odobrene opreme ili zaštitnih sustava, za koje mora dobiti
odobrenje ako takve promjene mogu djelovati na sukladnost s osnovnim zahtjevima
ili s propisanim uvjetima upotrebe proizvoda.

Ovo dodatno odobrenje se daje u obliku jednog
dodatka izvornom certifikatu o EC ispitivanju tipa.

7. Svako ovlašteno tijelo mora poslati ostalim
ovlaštenim tijelima odgovarajuće informacije s obzirom na izdane i povučene
certifikate o EC ispitivanju tipa i njihove dodatke.

8. Drugim ovlaštenim tijelima se mogu poslati
kopije certifikata o EC ispitivanju tipa ili im one moraju biti na
raspolaganju.

9. Dobavljač sa sjedištem u Republici Hrvatskoj
mora održavati tehničku dokumentaciju certifikata o EC ispitivanju tipa i
njegovih dodataka za vrijeme najmanje deset godina od zadnje proizvedenog
komada opreme ili zaštitnog sustava.

Ako dobavljač sa sjedištem u Republici Hrvatskoj
nemaju do­stupnu tehničku dokumentaciju, osoba koja
stavlja proizvod na trži­šte Republike Hrvatske
odgovorna je i obavezna da osigura tu dokumentaciju.

PRILOG IV.

Modul: OSIGURANJE
KAKVOĆE U PROIZVODNJI

1. Ovaj modul opisuje postupak pomoću kojega proizvođač,
koji zadovoljava obaveze točke 2., osigurava i izjavljuje da je proizvod u
skladu s »tipom« prema certifikatu o EC ispitivanju tipa i da udovoljava
odrednicama ovog Pravilnika koje se na njega odnose. Dobavljač sa sjedištem u
Republici Hrvatskoj mora označiti »CE« znakom svaki komad opreme i izdati
pisanu izjavu o usklađenosti. CE oznaka mora biti označena brojem ovlaštenog
tijela odgovornog za nadzor kao što je navedeno u odjeljku 4.

2. Proizvođač mora imati za proizvodnju odobren
sustav kakvoće, završnu provjeru opreme i ispitivanje u skladu s odjeljkom 3 i
mora biti pod nadzorom prema odjeljku 4.

3. Sustav kakvoće

3.1. Proizvođač mora podnijeti zahtjev za ocjenu
njegovog sustava kakvoće predmetne opreme kod ovlaštenog tijela prema svom
izboru.

Zahtjev mora sadržavati:

– sve potrebne informacije za kategoriju
najavljenog proizvoda;

– dokumentaciju sustava kakvoće;

– tehničku dokumentaciju za potvrđeni tip i
kopiju certifikata o EC ispitivanju tipa.

3.2. Sustav kakvoće mora osigurati sukladnost opreme
s tipom kao što je navedeno u certifikatu o EC ispitivanja tipa i sa zahtjevima
Pravilnika koji se na nju odnose.

Sve podloge, zahtjevi i mjere prihvaćene od
proizvođača moraju biti dokumentirane sustavno i redoslijedom u pisanom obliku
za opće mjere, postupke i upute. Ove podloge kao dokumentacija sustava kakvoće
mora omogućiti jednoznačno tumačenje programa, planova, priručnika i zapisa.
Ona mora posebno sadržavati opis sljedećega:

– predmete kakvoće i organizacijske strukture, odgovornosti
i ovlaštenja menadžmenta u odnosu na kakvoću opreme;

– proizvodnju, kontrolu kakvoće i tehniku
osiguranja kakvoće, procese i sustavne akcije koje će biti poduzete;

– ispitivanje i pokuse koji će se provesti
prije, za vrijeme i nakon proizvodnje i učestalost s kojom će se provoditi;

– zapise o kakvoći, kao što su izvješća,
provjere, podaci o ispiti­va­nju, podaci o kalibraciji, izvješća o
kvalifikaciji zaduženog osoblja, itd;

– sredstva nadzora za postizanje tražene kakvoće
opreme i učinkovitosti rada sustava kakvoće.

3.3. Ovlašteno tijelo mora ocijeniti sustav
kakvoće da bi utvrdio udovoljava li zahtjevima navedenim u odjeljku 3.2. Ono
mora uočiti sukladnost s ovim zahtjevima u odnosu na sustav kakvoće zasnovan na
odgovarajuće usklađene norme. Ocjenjivački tim mora imati barem jednog člana s
iskustvom u ocjeni tehnike opreme na koju se odnosi. Postupak vrednovanja mora
uključivati posjet proizvođaču i pregled njegovih mogućnosti. Odluka se mora
dojaviti proizvođaču. Odluka mora sadržavati zaključke provjere i razloge
donesene ocjene.

3.4. Proizvođač mora udovoljiti obavezama koje
proizlaze iz odobrenog sustava kakvoće i održati sustav tako da djeluje stručno
i učinkovito.

Proizvođač ili njegov ovlašteni predstavnik
moraju upozoriti ovlašteno tijelo koje je odobrilo njegov sustav kakvoće o bilo
kakvim promjenama (za dovođenje u najnovije stanje) sustava kakvoće.

Ovlašteno tijelo mora ocijeniti predložene
promjene i odlučiti udovoljava li upotpunjeni sustav kakvoće i dalje zahtjevima
odjeljka 3.2. ili je potrebno ponovno ocjenjivanje.

Ono mora dojaviti svoju odluku proizvođaču.
Dojava mora sadržavati zaključak provjere i razloge donesene ocjene.

4. Nadzor pod odgovornošću ovlaštenog tijela

4.1. Svrha nadzora je utvrđivanje udovoljava li
proizvođač u potpunosti obvezama koje proizlaze iz ovjerenog sustava kakvoće.

4.2. Proizvođač mora, u svrhu pregleda,
omogućiti ovlaštenom tijelu pristup objektima proizvodnje, provjere ispitivanja
i uskladištenja i pri tom dati sve potrebne informacije i to posebno:

– dokumentaciju sustava kakvoće;

– zapise o kakvoći, kao što su izvješća o
provjeri, podatke o ispitivanju i kalibraciji, izvješće o kvalifikacijama
zaduženog osoblja, itd.

4.3. Ovlašteno tijelo mora periodično obaviti
nezavisnu ocjenu održava li proizvođač i primjenjuje sustav kakvoće i mora o
tome dostaviti proizvođaču izvješće o nezavisnoj ocjeni.

4.4. Pored navedenog ovlašteno tijelo može
provesti i neočekivani pregled proizvođača. Za vrijeme ovakvog posjeta
ovlašteno tijelo po potrebi može provesti ispitivanja, ili osigurati da se
ispitivanja provedu, zbog provjere ispravnog djelovanja sustava kakvoće.
Ovlašteno tijelo mora dostaviti proizvođaču izvješće o tom posjetu i ako su
provedena neka ispitivanja, i izvješće o tim ispitivanjima.

5. Proizvođač mora najmanje deset godina nakon
zadnje proizvedenog komada opreme držati i staviti na raspolaganje nacionalnim
vlastima sljedeće:

– dokumentaciju navedenu u drugom stavku
odjeljka 3.1.;

– zadnje izdanje navedenog u drugom stavku
odjeljka 3.4;

– odluke i izvješća ovlaštenih tijela koji su
navedeni u odjeljku 3.4., posljednji pasus odjeljka 4.3, i odjeljka 4.4.

6. Svako ovlašteno tijelo, mora upoznati druga
ovlaštena tijela s informacijama koje se odnose na izdata
i povučena odobrenja sustava kakvoće.

PRILOG V.

Modul: PROVJERA
PROIZVODA

1. Ovaj modul opisuje postupak kojim dobavljač
sa sjedištem unutar Republike Hrvatske provjerava i potvrđuje da je oprema koja
je predmet predviđenih mjera u točki 3, u skladu s tipom proizvoda opisanim u
certifikatu o EC ispitivanju tipa i da udovoljava odrednicama ovog Pravilnika
koji se na nju odnose.

2. Proizvođač mora poduzeti sve potrebne mjere
osiguranja da proizvodni proces garantira sukladnost opreme s tipom opisanim u
certifikatu o EC ispitivanju tipa i sa zahtjevima ovog Pravilnika koji se na
njih odnose. Dobavljač sa sjedištem u Republici Hrvatskoj pričvršćuje »CE« znak
na svaki komad opreme i ispisuje izjavu o sukladnosti.

3. Ovlašteno tijelo mora provesti odgovarajuća
ispitivanja i pokuse, u svrhu provjere sukladnosti opreme, zaštitnih sustava
ili uređaja navedenih u članku 1(2) s relevantnim zahtjevima ovog Pravilnika,
provjerom i ispitivanjem svakog proizvoda kako je navedeno u odjeljku 4.

Dobavljač ili njegov ovlašteni predstavnik mora
držati kopiju izjava o sukladnosti za vrijeme najmanje deset godina nakon
zadnje proizvedenog komada opreme.

4. Kontrola svakog komada opreme provjerom i
ispitivanjem

4.1. Sva oprema mora biti pojedinačno provjerena
i moraju biti provedena odgovarajuća ispitivanja predviđena u odgovarajućim
normama navedenim u članku 10., u svrhu provjere njihove sukladnosti s tipom
opisanim u certifikatu o EC ispitivanju tipa i odrednicama ovog Pravilnika koje
se na njih odnose.

4.2. Ovlašteno tijelo mora pričvrstiti ili dati
pričvrstiti svoj označni broj na svaki potvrđeni komad opreme i mora izdati
pisani certifikat sukladnosti s obzirom na provedena ispitivanja.

4.3. Dobavljač mora na zahtjev staviti na
raspolaganje certifikat sukladnosti ovlaštenog tijela.

PRILOG VI.

Modul: SUKLADNOST TIPU

1. Ovaj modul opisuje dio postupka kojim
dobavljač sa sjedištem unutar Republike Hrvatske, osigurava i izjavljuje da je
predmet­na oprema sukladna tipu opisanom u certifikatu o EC ispitivanju tipa i
da zadovoljava odrednicama ovog Pravilnika koje su na nju primjenjive.
Dobavljač sa sjedištem u Republici Hrvatskoj mora pri­čvrstiti
»CE« oznaku na svaki komad opreme i izdati pismenu izjavu o sukladnosti.

2. Proizvođač mora poduzeti sve potrebne mjere
da proizvodni proces osigura sukladnost proizvedene opreme ili zaštitnih
sustava s tipom opisanim certifikatom o EC ispitivanju tipa, a i s odrednicama
ovog Pravilnika koje se na njih odnose.

3. Dobavljač mora držati kopiju deklaracije
sukladnosti za vrijeme najmanje deset godina nakon proizvedenog zadnjeg komada
opreme. Ako nema dobavljača obaveza držanja potrebne tehničke dokumentacije se
odnosi na osobu koja je opremu ili zaštitni sustav stavila na tržište Republike
Hrvatske.

Za svaki proizvedeni komad opreme, ispitivanja
koja se odnose na protueksplozijsku zaštitu proizvoda moraju biti provedena od
proizvođača ili za njega. Ova ispitivanja se moraju provoditi pod odgovornošću
ovlaštenog tijela odabranog od proizvođača.

Pod odgovornošću ovlaštenog tijela proizvođač za
vrijeme proizvodnog procesa postavlja naprijed navedeni označni broj ovlaštenog
tijela.

PRILOG VII.

Modul: OSIGURANJE
KAKVOĆE PROIZVODNJE

1. Ovaj modul opisuje postupak po kojemu
proizvođač, koji udo­vo­ljava
obavezama odjeljka 2, osigurava i izjavljuje da je oprema u sukladnosti s tipom
opisanim u certifikatu o EC ispitivanju tipa. Proizvođač ili njegov ovlašteni
predstavnik sa sjedištem u Republici Hrvatskoj mora postaviti CE znak na svakom
proizvodu i izdati pisa­nu
izjavu o sukladnosti. CE oznaka mora sadržavati označni broj ovla­štenog tijela odgovornog za
nadzor kako je navedeno u odjeljku 4.

2. Proizvođač mora provoditi odobreni sustav
kakvoće za završ­nu
kontrolu i ispitivanje opreme kako je navedeno u točki 3 koja slijedi i moraju
biti pod nadzorom prema odrednicama u točki 4 koja slijedi.

3. Sustav kakvoće

3.1. Proizvođač mora zatražiti ocjenu njegovog
sustava kakvoće za opremu i zaštitne sustave, od ovlaštenog tijela prema svom
izboru.

Zahtjev mora sadržavati:

– sve informacije koje se odnose na predviđenu
kategoriju proizvoda;

– dokumentaciju o sustavu kakvoće;

– tehničku dokumentaciju odobrenog tipa opreme i
kopiju certifikata o EC ispitivanju tipa.

3.2. U okviru sustava kakvoće, svaki komad
opreme mora biti provjeren i moraju biti provedena odgovarajuća ispitivanja
prema normama koje se na njega odnose, navedene u članku 10. ili ekvivalentna
ispitivanja u svrhu dokaza sukladnosti s odrednicama ovog Pravilnika. Svi
kriteriji, zahtjevi i mjere usvojene od proizvođača moraju biti dokumentirani
sustavnim redoslijedom u pisanom obliku za politiku postupke i sredstva. Ova
dokumentacija sustava kakvoće mora omogućavati jednoznačno tumačenje programa,
planova, priručnika i zapisa kakvoće.

Ova dokumentacija mora sadržavati posebno opis
sljedećega:

– predmete kakvoće i organizacijsku strukturu,
odgovornosti ovlaštenja menadžmenta s obzirom na kakvoću proizvoda;

– provjeru i ispitivanja koja se provode nakon
proizvodnje;

– sredstva nadzora učinkovitosti sustava kakvoće;

– zapisi o kakvoći, kao što su izvješća
provjere, podaci o ispitivanjima, kalibraciji i kvalifikaciji zaduženog
osoblja, itd.

3.3. Ovlašteno tijelo mora ocijeniti sustav
kakvoće zbog utvrđivanja udovoljava li odrednicama navedenim u točki 3.2. Ono pret­postavlja udovoljavanje odrednicama sustava kakvoće
koji udovoljavaju odgovarajućim usklađenim normama.

Ocjenjivački tim mora imati najmanje jednog
člana s iskustvom ocjenjivanja u području tehnologije proizvoda čija se kakvoća
ocjenjuje. Postupak ocjene mora uključiti pregled proizvođača, mjesto i
sredstva.

Odluka se mora dojaviti proizvođaču. Dojava mora
sadržavati zaključak ispitivanja i razloge donesene odluke.

3.4. Proizvođač je obvezatan udovoljiti zahtjevima
koji proizlaze iz sustava kakvoće kako je potvrđen i održavati sustav na način
da ostane odgovarajući i učinkovit.

Proizvođač ili njegov ovlašteni predstavnik mora
informirati ovlašteno tijelo koje je odobrilo sustav kakvoće o svim namjerama
dopune sustava kakvoće.

Ovlašteno tijelo mora ocijeniti predložene
promjene i odlučiti hoće li tako promijenjen sustav kakvoće udovoljavati
odrednicama navedenima u odjeljku 3.2. ili je li zbog toga potrebno ponoviti
ocjenu sustava.

Odluka se mora dojaviti proizvođaču. Dojava mora
sadržavati zaključke ispitivanja i razloge donošene odluke.

4. Nadzor pod odgovornošću ovlaštenog tijela

4.1. Svrha nadzora je osigurati da proizvođač u
potpunosti udovoljava obavezama koje proizlaze iz odobrenog sustava kakvoće.

4.2. Proizvođač mora omogućiti ovlaštenom tijelu
pristup kontroli, ispitivanju i skladištenju, u svrhu pregleda i pritom staviti
na raspolaganje sve potrebne informacije a posebno:

– dokumentaciju sustava kakvoće;

– tehničku dokumentaciju;

– zapise o kakvoći, kao što su izvješća o
provjeri, podatke o ispi­tivanju i kalibraciji,
izvješća o kvalifikacijama zaposlenog osoblja, itd.

4.3. Ovlašteno tijelo mora periodično obaviti
nezavisnu ocjenu održava li proizvođač i primjenjuje sustav kakvoće i mora o
tome dostaviti proizvođaču izvješće o nezavisnoj ocjeni.

4.4. Nadalje, ovlašteno tijelo može provesti i
neočekivani pregled proizvođača. Za vrijeme ovakvog posjeta ovlašteno tijelo
može po potrebi provesti ispitivanja, ili osigurati da se ispitivanja provedu,
zbog provjere ispravnog djelovanja sustava kakvoće. Ovlašteno tijelo mora
dostaviti proizvođaču izvješće o tome pregledu i ako su provedena ispitivanja i
izvješće o tom ispitivanju.

5. Proizvođač mora najmanje deset godina nakon
zadnje proiz­vedenog komada
opreme držati i staviti na raspolaganje nacionalnim vlastima:

– dokumentaciju navedenu u trećem stavku
odjeljka 3. 1;

– zadnje izdanje navedenog u drugom stavku
odjeljka 3.4;

– odluke i izvješća ovlaštenih tijela koji su
navedeni u odjeljku 3.4, odjeljka 4.3 i odjeljka 4.4.

6. Svako ovlašteno tijelo, mora upoznati druga
ovlaštena tijela s informacijama s obzirom na izdana i povućena odobrenja
sustava kakvoće.

PRILOG VIII.

Modul: UNUTARNJA
KONTROLA PROIZVODNJE

1. Ovaj modul opisuje postupak kojim dobavljač
sa sjedištem unutar Republike Hrvatske je obvezatan provoditi odrednice
odjeljka 2, osigurava i izjavljuje da oprema udovoljavaju primjenjivim
odrednicama ovog Pravilnika. Dobavljač sa sjedištem u Republici Hrvatskoj je
dužan označiti svaki uređaj »CE« oznakom i izdati pisanu izjavu o sukladnosti.

2. Proizvođač mora izraditi tehničku
dokumentaciju opisano u odjeljku 3 i on ili njegov ovlašteni predstavnik sa
sjedištem u Republici Hrvatskoj mora držati tu dokumentaciju na raspolaganju
nadležnim nacionalnim vlastima zbog pregleda za vrijeme najmanje 10 godina
nakon što je proizveden zadnji komad opreme.

Ako dobavljač ne udovoljava obvezi držanja
tehničke dokumentacije, za to je odgovorna osoba koja je opremu stavila na
tržište Republike Hrvatske.

3. Tehnička dokumentacija mora omogućiti ocjenu
udovoljavanja opreme s odgovarajućim odrednicama Pravilnika. Ona mora
sadržavati sve potrebno za tu ocjenu i obuhvatiti konstrukciju, proizvodnju i
funkciju proizvoda. Dokumentacija mora sadržavati:

– opći opis opreme;

– osnovu izvedbe i radioničke crteže, sheme i
raspored komponenti, podsklopove, strujne krugove, itd.;

– opis i objašnjenja potrebna za razumijevanje
crteža i shema i djelovanja proizvoda;

– popis normi primijenjenih u potpunosti ili
djelomično i opise usvojenih rješenja za udovoljenje
sigurnosnim stajalištima Pravilnika ako norme nisu primijenjene;

– rezultate proračuna kojim se opravdava
izvedba, provedene provjere itd.;

– izvješća o provedenim ispitivanjima.

4. Dobavljač mora držati kopiju izjava o sukladnosti
s tehnič­kom dokumentacijom.

Proizvođač mora poduzeti sve potrebne mjere da
proizvodni proces jamči sukladnost proizvedene opreme s tehničkom
dokumentacijom navedenom u odjeljku 2 i s primjenjivim odrednicama Pravilnika
na tu opremu.

PRILOG IX.

Modul: POJEDINAČNA
PROVJERA

1. Ovaj modul opisuje postupak s kojim
proizvođač osigurava i izjavljuje da oprema i zaštitni sustavi za koje je izdan
certifikat naveden u odjeljku 2 udovoljava odrednicama Pravilnika koje se na
njih odnose. Dobavljač sa sjedištem u Republici Hrvatskoj je dužan označiti
opremu ili zaštitni sustav znakom »CE« i izdati pisanu izjavu sukladnosti.

2. Ovlašteno tijelo ispituje opremu ili zaštitni
sustav i provodi odgovarajuće pokuse prema odgovarajućim normama navedenim u
članku 10., ili jednakovrijedne pokuse koji osiguravaju sukladnost s obzirom na
odgovarajuće odrednice Pravilnika.

Ovlašteno tijelo označava ili daje označiti
opremu ili zaštitni sustav svojim označnim brojem i izdaje certifikat
sukladnosti prema provedenim ispitivanjima.

3. Tehnička dokumentacija mora omogućiti ocjenu
usklađenosti s odrednicama Pravilnika i razumijevanje izvedbe, proizvodnje i
funkcije opreme i zaštitnog sustava.

Dokumentacija mora sadržavati:

– opći opis proizvoda;

– osnovu izvedbe, radioničke crteže, sheme i
raspored komponenti, podsklopove, strujne krugove, itd.;

– opis i objašnjenja potrebna za razumijevanje
crteža, shema, kao i djelovanje opreme ili zaštitnog sustava;

– popis normi navedenih u članku 10.
primijenjenih u pot­pu­nosti
ili djelomično i opise usvojenih rješenja za udovoljenje
osnovnih odrednica propisa ako norme navedene u članku 10. nisu primijenjene;

– rezultate proračuna kojima se opravdava
izvedba, provedena provjera, itd.;

– izvješća o provedenim ispitivanjima.

PRILOG X.

A CE OZNAČIVANJE

CE znak sukladnosti sastoji se od inicijala »CE«
u sljedećem obliku:

![](dodatni/355237.gif)

Ako se znak umanjuje ili uvećava moraju biti poštivani
odnosi navedeni na gornjem crtežu.

B SADRŽAJ IZJAVE O
SUKLADNOSTI

Izjava o sukladnosti mora sadržavati sljedeće:

– naziv ili oznaku i adresu proizvođača ili
njegovog ovlaštenog predstavnika sa sjedištem u Republici Hrvatskoj

– opis opreme, zaštitnog sustava ili uređaja

– sve odrednice kojima udovoljava oprema,
zaštitni sustav ili uređaj

– po potrebi, naziv, označni broj i adresu
ovlaštenog tijela kao i broj certifikata o EC ispitivanju tipa;

– po potrebi usklađene norme koje su
primijenjene;

– po potrebi druge primijenjene norme i tehničke
specifikacije:

– drugi pravilnici ako su primijenjeni;

– ime i prezime ovlaštenog potpisnika u ime
proizvođača ili njegovog ovlaštenog predstavnika sa sjedištem u Republici
Hrvatskoj.

PRILOG XI.

MINIMALNI KRITERIJI KOJI
SE MORAJU UZETI U OBZIR ZA IMENOVANJE OVLAŠTENIH TIJELA

1. Tijelo, njegov direktor i odgovorno osoblje
za provođenje ispitivanja u svrhu provjere, ne smiju biti konstruktor,
proizvođač, isporučilac opreme ili instalater opreme, zaštitnih sustava ili
uređaja, koje oni pregledavaju, niti smiju biti ovlašteni predstavnik bilo koje
od ovih osoba. Oni ne smiju biti uključeni direktno niti kao ovlašteni
predstavnici u projektiranju, konstruiranju, marketingu ili održavanju opreme,
zaštitnih sustava ili uređaja. To se ne odnosi na mogućnost razmjene tehničkih
informacija između proizvođača i tijela.

2. Tijelo i njegove osobe koje provode
ispitivanje mora provoditi ispitivanje u svrhu provjere s najvećom
profesionalnom pažnjom i tehničkom kompetencijom i mora biti oslobođeno bilo
kakvih pritisaka ili utjecaja posebno financijskih, koji mogu utjecati na
njihovu ocjenu rezultata provjere, posebno od osoba ili grupe s interesom za
rezultate provjere.

3. Tijelo mora imati na raspolaganju potrebno
osoblje i posjedovati potrebna sredstva koja će im omogućiti obavljanje
administrativnih i tehničkih zadataka povezanih za provjeru; ono također mora
imati pristup specifičnoj ispitnoj opremi potrebnoj za provođenje posebnih
izvanrednih ispitivanja.

4. Osoblje odgovorno za provjeru mora imati:

– tehničku i profesionalnu osposobljenost;

– zadovoljavajuće poznavanje odrednica za
ispitivanje koje oni moraju provoditi i odgovarajuće iskustvo u tim
ispitivanjima;

– sposobnost izrobnost izrikata, zapisa i
izvješća na temelju rezultata provedenih ispitivanja.

5. Nezavisnost osoba koje provode ispitivanje
mora biti garantirana. Nagrada ispitivača ne smije ovisiti o broju ispitivanja
ni o rezultatima ispitivanja.

6. Tijelo za svoj rad odgovara u skladu s propisima
Republike Hrvatske.

7. Osoblje tijela mora čuvati profesionalne
tajne s obzirom na sve informacije dobivene obavljanjem svoje dužnosti (osim
prema nadležnim tijelima države u kojoj se te aktivnosti obavljaju) u okviru
ovog Pravilnika ili bilo kojih mjera na temelju nacionalnih zakona države koje
se na nju odnosi.

Pravilnik, NN 123/2005-2310